**Általános célok**

Minden pedagógus számára biztosítja a szakmai életpályához kapcsolódó értékelvű továbbképzés lehetőségét oly módon, hogy közben megismerje a változó köznevelési feltételekhez igazodó speciális tudást/képességeket és alkalmassá váljon a szakvizsga letételére. Kitekintést ad a nemzetközi és hazai oktatási folyamtokra, a pedagógus hivatás etikai kérdéseire. Gyakorlati felkészítést nyújt a hatékony pedagógiai kommunikációra az IKT eszközök felhasználásának lehetőségeire és formáira.

**Jelentkezés feltételei, költségek, konzultációk**

**A jelentkezés feltétele:**

* alapképzésben (BSc/BA), mesterképzésben (MSc/MA) szerzett pedagógus végzettség és szakképzettség, továbbá pedagógus munkakörben eltöltött 3 éves gyakorlat
* egyetemi/főiskolai szintű pedagógus végzettség és szakképzettség, továbbá pedagógus munkakörben eltöltött 3 éves pedagógus munkakörben szerzett szakmai gyakorlat

**A képzés díja:**  
- 160 000 Ft /félév  
**A képzés díja második szakiránytól:**  
- 120.000 Ft/félév\* azoknak, akik rendelkeznek már szakvizsgával (az általunk meghirdetett szakirányok egyikével)  
**A képzés díja partneriskoláinkban dolgozók részére:**  
- 80.000 Ft/félév

* \* A képzés személyre szabott tanulási feltételeket biztosít a különböző végzettségekkel, munkatapasztalatokkal rendelkező pedagógusok számára  
  - A korábban más pedagógus alapképzés/továbbképzés keretében megszerzett és elismerhető kreditekre a PPKE BTK Tanulmányi- és Vizsgaszabályzata alapján kérhető felmentés.  
  - A kreditelismerést erre kialakított formanyomtatványon (letölthető a Kar honlapjáról) kell kérni az elismerés indokául szolgáló indexmásolat, és az érintett tantárgy hivatalos tárgyleírásának egyidejű csatolásával a Kreditátviteli Bizottságtól.  
  - Kreditelismerést október 01-ig/március 01-ig lehet kérni a fentiek szerint.

**Közoktatási vezető**

A közoktatási vezető szakvizsgás képzés felkészíti a résztvevőket az oktatásirányítási, tanügyigazgatási, gazdálkodási, munkajogi, illetve pedagógiai fejlesztési-tervezési, minőségfejlesztési feladatok ellátására, valamint a vezetői munkával összefüggő gyakorlatra (pl.: konfliktuskezelés, változás-menedzselés, teljesítményértékelés). A képzés ötvözi a vezetési alapismereteket, készség-és képességfejlesztést az egyének és csoportok hatékony támogatásához szükséges tudással.

**Mentorpedagógus**

A mentorpedagógus szakvizsgás képzés felkészíti a résztvevőket arra, hogy szakszerű, hatékony támogatást tudjanak adni a gyakornokok nevelési-oktatási intézménybe való beilleszkedéshez, valamint pedagógustársaiknak az osztálytermi/szervezeti változások kezeléséhez. Továbbá segítséget nyújt a kiégés megelőzéséhez, a személyes szakmai fejlődéshez. A képzés ötvözi a vezetési alapismereteket, készség-és képességfejlesztést az egyének és csoportok hatékony támogatásához szükséges tudással.

**Tanügyigazgatási szakértői**

A tanügyigazgatási szakértői szakvizsgás képzés felkészíti a résztvevőket a pedagógiai fejlesztési-tervezési, minőségfejlesztési feladatok ellátására, valamint a szakértői munkával összefüggő gyakorlatra (pl.: konfliktuskezelés, teljesítményértékelés). A képzés ötvözi a vezetési alapismereteket, készség-és képességfejlesztést az egyének és csoportok hatékony támogatásához szükséges tudással. A képzésben egyetemünk oktatói mellett az oktatásirányítás országosan ismert szakemberei is közreműködnek.

**Fejlesztő, differenciáló pedagógia**

A fejlesztő, differenciáló szakvizsgás képzés célja, hogy a részt vevők olyan korszerű, gyakorlat orientált pedagógiai, pszichológiai tudásra tegyenek szert, amelynek birtokában csoportos és egyéni formában szakszerűen segíthetik a differenciált képességekkel (magatartászavar, részképesség-lemaradás, beilleszkedési és/vagy tanulási nehézségek) rendelkező, valamint a különleges bánásmódot igénylő gyermekek pedagógiai fejlesztését.

**Gyermek és ifjúságvédelmi**

A képzés felkészít a fiatalokat érintő veszélyforrások (pl. drogok) felismerésére, kialakuló iskolai konfliktusok, a hagyományos és újonnan megjelenő bántalmazások, az esetleges agresszív viselkedésformák kezelésére. Továbbá az ifjúságvédelmi munka jogi, pszichológiai, pedagógiai ismereteire és az ezen a területen jelentkező gyakorlati problémák érdemi kezelésére.

**Drámapedagógus**

**A képzés célja:** A képzésen elsajátíthatók a drámajátékok vezetéséhez, a színházi ismeretek oktatásához szükséges elméleti és gyakorlati tudnivalók, valamint az a drámatanári személetmód, mely a passzív, befogadó oktatási formák helyett a diákok aktivitására építő, konstruktív pedagógiai elvek alapján képzeli el az iskolai tevékenységeket. A résztvevők megismerkednek a legszükségesebb dramaturgiai alapfogalmakkal, az alkalmazott drámajátékokkal, a tanítási drámával, a játékvezetéssel, a színikritika alapjaival, az improvizációs alapgyakorlatokkal, a vers- és prózamondás, szerkesztés és dramatizálás kérdéseivel, a hagyományismeret, az ünnepi szertartások problémakörével, s részt vesznek készség- és képességfejlesztő, táncos, mozgásos, bábos, dramatikus zenei gyakorlatokon, ismereteket szereznek a drámajáték alkalmazásáról a közoktatásban.

**DRÁMA- ÉS SZÍNHÁZPEDAGÓGIA**

**szakirányú továbbképzés**

A **120 kredites, péntek-szombati napokon zajló, gyakorlatorientált képzés díja félévenként pedagógusoknak:** 130.000 Ft, **egyetemi hallgatóknak** 100 000 Ft.